
                                                                          Bucureşti, 11.05.2022
                                                                             Nr.4c-8/241
AVIZ

asupra proiectului e Lege pentru aprobarea Ordonanţei de urgenţã a Guvernului nr.21/2022 privind instituirea cadrului legal pentru acordarea unui ajutor de stat pentru restructurarea Societăţii „Complexul Energetic Oltenia”-S.A.
În conformitate cu prevederile art. 95 și art 117 din Regulamentul Camerei Deputaţilor, republicat, cu modificările şi completările ulterioare, Comisia pentru mediu şi echilibru ecologic a fost sesizată spre dezbatere şi avizare cu proiectului e Lege pentru aprobarea Ordonanţei de urgenţã a Guvernului nr.21/2022 privind instituirea cadrului legal pentru acordarea unui ajutor de stat pentru restructurarea Societăţii „Complexul Energetic Oltenia”-S.A., trimis cu adresa nr. PL-x 173/2022 din 11 aprilie  și înregistrat cu nr.4c-8/182/2022.
Proiectul de lege are ca obiect de reglementare aprobarea acordării unui ajutor de restructurare în favoarea Societăţii „Complexul Energetic Oltenia” - S.A., astfel cum acesta a fost autorizat prin Decizia Comisiei Europene nr.C(2022)553 final din 26.01.2022 privind ajutorul de stat SA 59974-2021/C (ex.2020/N, ex.2020//PN). Prin proiect se autorizează Ministerul Finanţelor să garanteze, pe o perioadă de 9 ani, în numele şi contul statului, la solicitarea Complexului Energetic Oltenia, unul sau mai multe împrumuturi contractate de beneficiar în limita sumei de 195,8 milioane euro, cu titlu de ajutor de stat. Garanţia de stat va acoperi, în procent de 100% valoarea împrumutului. Perioada de 9 ani cuprinde, atât perioada de acordare a împrumutului cu garanţia de stat, cât şi perioada de rambursare, conform cash flow-ului, anexă a Planului de restructurare. Totodată, prin actul normativ se aprobă participarea statului prin Ministerul Energiei la majorarea capitalului social al Complexului Energetic Oltenia prin aportul în numerar, cu suma de 180 milioane euro, iar acţiunile emise de Societate în schimbul aportului în numerar la majorarea capitalului social, revin statului roman şi sunt administrate de Ministerul Energiei care exercită calitatea de acţionar în numele statului. Astfel, în ceea ce priveşte ajutorul de stat de restructurare, acordat conform actului normativ supus aprobării, acesta asigură continuarea activităţii companiei şi restabilirea viabilităţii pe termen lung până la sfârşitul planului de restructurare, având ca obiectiv evitarea falimentului Complexului Energetic Oltenia şi păstrarea unui număr semnificativ de locuri de muncă. În consecinţă, proiectul vizează, în principal modalitatea de instituire a garanţiilor în favoarea statului pentru garanţia de stat aferentă împrumutului în valoare de 195,8 milioane euro, condiţiile de rambursare a împrumutului, modul de calcul al dobânzilor, a sancţiunilor pentru neplata la termen a ratelor scadente, precum şi posibilitatea de restituire a eventualelor sume rămase neutilizate din împrumut, condiţiile de rambursare a ratelor de capital, plata dobânzilor, comisioanelor şi a altor costuri aferente împrumuturilor garantate de stat.

Consiliul Legislativ, cu avizul nr.233/10.03.2022, avizează favorabil proiectul de ordonanță de urgentă.

Senatul, în calitate de primă Cameră sesizată, a adoptat proiectul de ordonanță cu respectarea prevederilor art.76 alin.(2) din Constitutia României în sedința din data de 07.02.2022.
Potrivit prevederilor art.62 din Regulamentul Camerei Deputaţilor, republicat,  cu modificările şi completările ulterioare, Comisia pentru mediu şi echilibru ecologic a dezbătut proiectul de lege în şedinţa din data de 10 mai 2022.
În urma dezbaterilor, membrii comisiei au hotărât, cu majoritate de voturi(3 abțineri), avizarea favorabilă a proiectului de Lege pentru aprobarea Ordonanţei de urgenţã a Guvernului nr.21/2022 privind instituirea cadrului legal pentru acordarea unui ajutor de stat pentru restructurarea Societăţii „Complexul Energetic Oltenia”-S.A. 
Prin obiectul de reglementare şi conţinutul său, proiectul de lege face parte din categoria legilor ordinare.
În conformitate cu prevederile art.75 din Constituția României, republicată, și ale art. 92 alin.(9) pct.1 din Regulamentul Camerei Deputaților, republicat, cu modificările și completările ulterioare, Camera Deputaților este Cameră decizională.  
PREȘEDINTE
George-Cătălin STÂNGĂ
	
	


Consilier parlamentar, 

